เรื่องร้องเรียน: มีที่รกร้างว่างเปล่าที่เจ้าของไม่ได้มาดูแล  อยู่ในซอยเอกชัย 77 แขวงคลองบางบอน เขตบางบอน กทมฯ10150  เข้าซอยไปประมาณ 100 เมตร อยู่ขวามือ  ปัญหาคือมีคนเอาขยะมาทิ้งบนที่ว่างดังกล่าว บางครั้งก็มีซากสัตว์เช่น หนู  แมว  เคยมีสุนัข สิ่งที่ต้องการให้แก้ไขคือ ให้เขตมาจัดการขยะ และให้เจ้าของที่ดินมาปิดล้อมที่ดินอย่าให้มีคนภายนอกเข้ามาและทิ้งขยะ  บางครั้งจะมีคนเข้าไปในที่ดินซึ่งรกไม่ทราบเข้าไปทำอะไร
การดำเนินการของเจ้าหน้าที่: สำนักงานเขตบางบอน โดยฝ่ายรักษาความสะอาดฯ ได้ดำเนินการตรวจสอบและแก้ไขข้อร้องเรียนดังกล่าวเรียบร้อยแล้ว รายละเอียดดังนี้ - พนักงานประจำพื้นที่ได้เข้าติดต่อสอบถามเจ้าของบ้านเลขที่ 26 ซอยเอกชัย 77 พบคุณป้าซึ่งเป็นเจ้าของบ้าน แจ้งว่าตนมิได้เป็นผู้ร้องแต่อย่างใด และทราบดีว่าเจ้าของที่ดินแปลงดังกล่าวมิได้พักอาศัยอยู่ในกรุงเทพฯ จึงไม่ได้เข้ามาดูแล หรือทำการล้อมรั้วให้เรียบร้อย ทำให้มีผู้ลักลอบนำขยะมาโยนทิ้งเป็นประจำ พนักงานประจำพื้นที่เมื่อเข้าจัดเก็บขยะในซอยเอกชัย 77 จะเก็บขยะบริเวณดังกล่าวให้ทุกครั้ง   - ประสานฝ่ายเทศกิจร่วมดำเนินการตรวจสอบและติดตามแจ้งข้อกฎหมายให้เจ้าของที่ดินว่างเปล่า ดังกล่าวทราบและเข้าใจเรียบร้อยแล้ว  - เพื่อเป็นการบรรเทาความเดือดร้อนของผู้พักอาศัยในซอยเอกชัย 77 และเพื่อเป็นการป้องกันมิให้มีผู้ลักลอบนำขยะมาทิ้งในที่ว่างเปล่าได้อีก ฝ่ายรักษาความสะอาดฯ และฝ่ายเทศกิจ จึงได้เข้าดำเนินการจัดเก็บขยะและล้อมรั้วให้เป็นการชั่วคราวเสร็จเรียบร้อยแล้ว  - ขอยุติเรื่องดังกล่าว
ความเห็นของผู้แจ้ง: ในส่วนของปัญหาเจ้าหน้าที่ได้พยายามทำไปเกือบสมบูรณ์  วัสดุที่ใช้ทำรั้วไม่แข็งแรงและทนทานพอ ขาดเพียงทำอย่างไรให้เจ้าของที่ดินมาทำรั้วปิดให้แข็งแรง
พื้นที่: แขวงคลองบางบอน เขตบางบอน กรุงเทพมหานคร